– Forskjellene mellom gutter og jenters prestasjoner i skolen er store. På ungdomstrinnet ligger guttene cirka ett år bak jentene i prestasjoner, sier professor i pedagogikk ved Høyskolen i Hedmark, Thomas Nordahl.

– Guttene sliter mer på skolen. 70 prosent av all spesialundervisning i den norske skolen gis til gutter, forteller han.

Professoren er bekymret på guttas vegne. Og han tror flere hadde vært det dersom det var jentene som ble hengende så langt bak.

– Hvis det hadde vært jentene som gjennomgående hadde scoret så mye dårligere enn guttene ville fokuset på kjønnsforskjeller vært større. Vi ser fortsatt at mange skoler driver med egne realfagssatsinger for jentene, selv om jentene nå ofte gjør det best. Men jeg har ikke sett mye til slike satsingsforsøk for gutter og lesing for eksempel. Jeg vil si dette er et underfokusert tema. Likestilling handler fortsatt mest om jenter, sier Nordahl.

Trenger positive tilbakemeldinger

Pedagogikkprofessoren har på oppdrag fra kunnskapsdepartementet sett på hvilke fellestrekk det er ved de norske skolene som ikke opplever noen særlig kjønnsforskjell i skoleresultater.

Nøkkelen ligger i tydelig klasseledelse.

– Gutter profitterer godt på klare instruksjoner og beskjeder, og tydelig oppfølging. Og det er ingenting som tyder på at jentene taper på det heller, sier Nordahl.

– Dessuten ser vi at sterke relasjoner mellom lærer og guttene er viktig. Guttene i skolen trenger positive tilbakemeldinger. Fremdeles er det dessverre slik at mange gutter får mye oppmerksomhet, men at det sjelden er fordi de gjør noe bra. Vi voksne har en tendens til å være flinkere til å observere det som ikke er bra, når guttene gjør noe galt, snarere enn når de gjør noe godt.

– Gir en god relasjonen til læreren motivasjon for å jobbe bedre på skolen?

– Ja. Det blir den ytre motivasjonen guttene trenger. Hvis du har et godt forhold til et annet menneske vil du strekke deg litt lenger for å gjøre det godt overfor ham eller henne.

LES OGSÅ: Tilpasser ikke timeplanene etter mønsterelever

Tror mer på jentene sine

Thomas Nordahl sier også at det ved noen av skolene er satset ekstra på gutter og leser. Lærerne har vært flinke til å finne lesestoff som guttene er interessert i, forteller han. Det stimulerer til mer lesing.

– Man burde være mer opptatt av at gutter leser, enn hva de leser, sier Nordahl.

– Hva med foreldrenes forventninger til gutter og jenter. Er den ulik?

– Dette er et interessant tema, hvor vi dessverre har lite forskning foreløpig. Men jeg holder mange foredrag for foreldre, og spesielt mødre innrømmer til meg at de har større forventninger til jentene sine enn til guttene. Det er klart at dette er signaler barna plukker opp. Det er viktig at gutter blir møtt av voksne som forventer og tror at de skal lykkes på skolen. Da vil de få det til.